Il-Prim Ministru ta’ New Zealand, Jacinda Ardern, żvelat li t-terrorista li wettaq il-massakri ta’ nhar il-Ġimgħa f’żewġ moskej fl-inħawi ta’ Christchurch kien qed jippjana jerġa’ aktar attakki fl-istess ġurnata u li hu kellu wkoll l-isplussivi fil-karozzi tiegħu. Waqt li l-poplu fi New Zealand qed jagħti l-aħħar tislima lill-vittmi ta’ dawn il-massakri, Jacinda Ardern sostniet li l-Uffiċċju tagħha kien wieħed mill-ħafna entitajiet li dakinar stess irċevew manifest b’ideoloġija ta’ mibgħeda mingħand  Brenton Tarrant —  is-suspettat prinċipali fit-terrur. Il-manifest tal-aggressur akkużat kien intbagħat ftit minuti biss qabel hu daħal jispara ġol-ewwel moskea fejn qatel numru ta’ irġiel, nisa u tfal. Tarrant qed jgħid hu stess li jħaddan twemmin supremaċista, meta hu iddokumenta t-twemmin radikali tiegħu fil-manifest inkwistjoni, ibbażat fuq is-sentimenti estremisti tal-lemin. Sadanittant, ir-residenti fi Christchurch inġabru fis-siti tal-moskej fejn seħħew il-massakri biex isellmu lill-50 persuna li nqatlu kiesaħ u biered fil-jum infami storiku. Qed jingħad li l-etajiet tal-vittmi jvarjaw minn tliet snin sa 77 sena u bil-lista tinkludi wkoll numru ta’ nisa. Il-vittmi li nqatlu fil-moskej ta’ Al Noor u ta’ Linwood  kienu ġejjin minn diversi pajjiżi Musulmani u l-Prim Ministru Ardern spjegat li l-manifest tal-qattiel ma kien jinkludi l-ebda dettalji speċifiċi dwar x’kellu jseħħ fil-verità. L-iskwadri forensiċi issa ilhom tlett ijiem jinvestigaw is-siti tar-reat ġewwa u barra l-moskej flimkien ma’ residenza fil-belt ta’ Dunedin fejn kien qed jgħix Brenton Tarrant. Ħafna mill-katavri tal-vittmi qegħdin jinżammu fil-moskej inkwistjoni fost il-proċessi tal-awtopsja u għall-identifikazzjoni. Dan meta l-familji tagħhom qegħdin iħejju għall-funerali fost id-diversi manifestazzjonijiet ta’ luttu. Il-katavri, bil-mod il-mod, kienu qed jingħataw lura lill-familji li jinsabu għaddejjin bil-preparazzjonijiet għad-difna, u meta l-proċessi fuq il-katavri mistennija jkunu konklużi sa nhar l-Erbgħa. L-aħħar rapporti qalu wkoll li qed jinżammu l-isptar madwar 34 persuna li spiċċaw midruba waqt l-attakki ta’ nhar il-Ġimgħa fi Christchurch.